**11. A feladat a Kádár-rendszer gazdaságpolitikájával kapcsolatos.**

**Válaszoljon** a kérdésekre a forrás és az ismeretei alapján!

„Jelenleg gazdasági gyakorlatunkban sok sajátos vonás található. [...] A mezőgazdaság szövetkezetesítését 1956 után újra végrehajtottuk. Eltöröltük a kötelező állami beszolgáltatásokat. Annak idején néhány szovjet elvtárs azt kérdezte: „S honnan lesz Önöknek kenyerük?” Ezt válaszoltam: „Nem tudom, de a mezőgazdaságban az alapelveknek másoknak kell lenniük.” Megváltoztattuk a felvásárlási árpolitikát, bevezettük a szerződéses munkavállalás rendszerét, és a paraszt a munkás igazi szövetségese lett. Két évvel ezután viszonylag nyugodtan végrehajtottuk a mezőgazdaság kollektivizálását, biztosítva a szövetkezetek önállóságát, a vezetés megválasztásának lehetőségét. [...] Megengedtük, hogy [a parasztoknak] háztáji telkük legyen, de ezeket nem integráltuk a kollektív gazdaságba. A szövetkezet segít megművelni ezeket a telkeket, értékesíti a termést. A parasztok éjt nappallá téve dolgoznak, a munkára nem kell őket felszólítani. Ők most jól élnek és rendelkeznek a gyermekeik felneveléséhez szükséges eszközökkel.” *(Részlet Kádár János és Mihail Gorbacsov első találkozójának jegyzőkönyvéből, 1985)*

**Miben** tér el a korszak agrárpolitikája a Rákosi-korszakétól? **Nevezzen meg** a forrásból két jellemzőt! (*Elemenként 0,5 pont.*)

a) ....................................................................

b) ....................................................................

**Fejtse ki** egy-egy mondatban ezeknek az agrárpolitikai intézkedéseknek egy gazdasági és egy politikai célját! (*Elemenként 1 pont.*)

c) **Gazdasági cél:**

......................................................................................................................................................

......................................................................................................................................................

d) **Politikai cél:**

......................................................................................................................................................

......................................................................................................................................................

**Megoldás**

**11. A Kádár-korszak agrárpolitikája** (*Összesen 4 pont.*)

a)-b) (*Elemenként 0,5 pont, összesen 1 pont.*)

*Lehetséges válaszelemek:*

– az állami beszolgáltatások eltörlése

– a felvásárlási árpolitika megváltoztatása

– a szerződéses munkavállalás bevezetése

– a szövetkezetek nagyobb önállósága, *vagy* a szövetkezetekben a vezetés megválasztásának lehetősége

– a háztáji gazdálkodás engedélyezése

– szövetkezeti segítség a háztáji gazdálkodásban

c-d) (*Elemenként 1 pont, összesen 2 pont.*)

c) **Gazdasági cél**

Például:

– A parasztokat érdekeltté teszik a termelésben, ezáltal javulnak a terméseredmények.

– Ezek az agrárpolitikai intézkedések kevésbé jártak a mezőgazdasági termelés visszaesésével, és így biztosították később a jó élelmiszer-ellátást.

– A Rákosi-korszakban elkezdett kollektivizálás befejezése volt a cél.

*Más, hasonló jó válasz is elfogadható.*

d) **Politikai cél**

Például:

– Az életszínvonal növelésével a lakosság bizalmának és támogatásának a megnyerése.

– A parasztság megnyerését szolgálták az intézkedések.

– Ezekkel az intézkedésekkel akarták a parasztsággal a rendszert elfogadtatni.

*Más, hasonló jó válasz is elfogadható!*